VDSS Sklep Pdp 444/2025
Sodna praksa Višjega delovnega in socialnega sodišča, 2025-12-17

Oddelek za individualne in kolektivne delovne spore

Katarina Rajgelj (preds.), mag. Klavdija Ana Magič (poroč.), Helena Papež

individualni delovni spor - stroški postopka - načelo uspeha strank

Sodišče prve stopnje je povračilo stroškov sodnih izvedencev tožniku priznalo le glede na doseženi uspeh. Pritožba temu utemeljeno nasprotuje s sklicevanjem na prvi odstavek 38. člena ZDSS-1, na podlagi katerega lahko sodišče odloči, da mora delodajalec kriti vse stroške za izvedbo dokazov, tudi če delavec v sporu ni v celoti uspel, pa zaradi tega niso nastali posebni stroški. Ta določba nekoliko zmanjšuje stroškovni riziko delavca kot praviloma ekonomsko šibkejše stranke v delovnem sporu, pomen pa ima zlasti pri dokazu s postavitvijo izvedenca, ki je praviloma povezan z občutnimi stroški. V obravnavanem sporu sta izpolnjena oba zakonska pogoja: tožnik je v sporu delno uspel z zahtevkom, zaradi delne zavrnitve zahtevka pa niso nastali posebni stroški.

I. Pritožbi se ugodi in se sodba sodišča prve stopnje v III. točki izreka spremeni tako, da se glasi:

"III. Toženi stranki sta nerazdelno dolžni plačati tožeči stranki stroške postopka v višini 7.468,37 EUR, in sicer v 15 dneh po prejemu sodbe, v primeru zamude tega roka pa z zakonskimi zamudnimi obrestmi od naslednjega dne za prostovoljno izpolnitev, dalje do plačila."

II. Toženi stranki sta nerazdelno dolžni plačati tožeči stranki stroške pritožbenega postopka v višini 280,00 EUR, v roku 15 dni, v primeru zamude pa z zakonskimi zamudnimi obrestmi, ki tečejo od naslednjega dne po poteku paricijskega roka, določenega v tej točki izreka, do plačila.

1. Sodišče prve stopnje je odločilo, da sta toženki dolžni nerazdelno plačati tožniku 4.250,00 EUR odškodnine, prva toženka pa tudi znesek 1.000,00 EUR, s pripadajočimi obrestmi; v presežku je tožbeni zahtevek zavrnilo (I. in II. točka izreka). Toženkama je naložilo, da tožniku nerazdelno plačata 5.463,66 EUR stroškov postopka (III. točka izreka), tožniku pa, da prvi in drugi toženki plača odmerjene stroške postopka (IV. in V. točka izreka).

2. Tožnik se pritožuje zoper III. točko izreka sodbe. Navaja, da o stroških sodnih izvedencev sodišče ne bi smelo odločiti po načelu uspeha, temveč bi moralo uporabiti 38. člen ZDSS-1 in mu priznati povračilo 7.468,37 EUR stroškov. Priglaša stroške pritožbe.

4. Iz prvostopenjskih razlogov izhaja, da tožnikov uspeh v odškodninskem sporu znaša 52,5 %, zato sta mu v tem obsegu toženki dolžni nerazdelno povrniti stroške postopka (drugi odstavek 154. člena Zakona o pravdnem postopku - ZPP).

5. Pritožnik soglaša, da sta mu odvetniške stroške toženki dolžni povrniti upoštevaje načelo uspeha v postopku (tj. v višini 3.247,92 EUR).

6. Sodišče prve stopnje je tudi povračilo stroškov sodnih izvedencev tožniku priznalo le glede na doseženi uspeh (tj. v višini 52,5 %). Pritožba temu utemeljeno nasprotuje s sklicevanjem na prvi odstavek 38. člena Zakona o delovnih in socialnih sodiščih (ZDSS-1), na podlagi katerega lahko sodišče odloči, da mora delodajalec kriti vse stroške za izvedbo dokazov, tudi če delavec v sporu ni v celoti uspel, pa zaradi tega niso nastali posebni stroški. Ta določba nekoliko zmanjšuje stroškovni riziko delavca kot praviloma ekonomsko šibkejše stranke v delovnem sporu, pomen pa ima zlasti pri dokazu s postavitvijo izvedenca, ki je praviloma povezan z občutnimi stroški. V obravnavanem sporu sta izpolnjena oba zakonska pogoja: tožnik je v sporu delno uspel z zahtevkom, zaradi delne zavrnitve zahtevka pa niso nastali posebni stroški. Toženki sta zato upoštevaje citirano zakonsko določbo dolžni povrniti tožniku celotne stroške sodnih izvedencev, ki so mu nastali, in ki glede na ugotovitev sodišča prve stopnje znašajo 4.220,45 EUR.

7. Glede na obrazloženo je pritožbeno sodišče ugodilo pritožbi in III. točko prvostopenjskega izreka na podlagi 3. točke 365. člena ZPP spremenilo tako, da je toženkama naložilo nerazdelno plačilo 7.468,37 EUR stroškov postopka (3.247,92 + 4.220,45).

8. Tožnik je s pritožbo uspel, zato sta mu toženki dolžni nerazdelno povrniti stroške pritožbenega postopka (druga odstavka 154. in 165. člena ZPP). Vrednost spornega predmeta v pritožbenem postopku znaša 2.004,71 EUR (7.468,37 - 5.463,66) oziroma 300 točk. Tožniku pripada za pritožbo 375 točk (tar. št. 16/4 Odvetniške tarife - OT) in 7,5 točk za materialne stroške, kar glede na vrednost odvetniške točke (0,60 EUR) in skupaj z 22 % DDV znaša 280,00 EUR. V primeru zamude s plačilom mu toženki dolgujeta tudi zakonske zamudne obresti, ki tečejo od naslednjega dne po poteku paricijskega roka, do plačila.

Zakon o delovnih in socialnih sodiščih (2004) - ZDSS-1  - člen 38, 38/1

Zakon o pravdnem postopku (1999) - ZPP  - člen 154, 154/2

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.